

PASTABOS IR PASIŪLYMAI

DĖL ŠIAULIŲ MUNICIPALINĖS APLINKOS TYRIMŲ LABORATORIJOS  REORGANIZAVIMO, PRIJUNGIANT JĄ PRIE ŠIAULIŲ MIESTO SAVIVALDYBĖS VISUOMENĖS SVEIKATOS BIURO, PROJEKTO 
2025-02-03

Vadovaudamiesi Savivaldybių administracinės priežiūros įstatymu atlikome 2025-02-06  Šiaulių miesto savivaldybės tarybos posėdžiui teikiamo sprendimo projekto Nr. TSP-2 „Dėl Šiaulių municipalinės aplinkos tyrimų laboratorijos reorganizavimo, prijungiant ją prie Šiaulių miesto savivaldybės visuomenės sveikatos biuro“  išankstinę priežiūrą (toliau – Sprendimo projektas).


1.  Sprendimo projekto 4 punktas, įpareigojantis Šiaulių miesto savivaldybės administraciją užtikrinti, kad iki 2025 m. rugsėjo 30 d. būtų atlikti Šiaulių miesto savivaldybės visuomenės sveikatos biuro darbo organizavimo pakeitimai bei Šiaulių miesto savivaldybės visuomenės sveikatos biuro nuostatų projekto 13.2 punktas, suteikiantis teisę savivaldybės merui nustatyti maksimalų etatų skaičių biure,  neatitinka  Lietuvos Respublikos biudžetinių įstaigų įstatymo (toliau- BĮĮ) bei Lietuvos Respublikos vietos savivaldos įstatymo (toliau- VSĮ) nuostatų dėl biudžetinės įstaigos vadovo diskrecijos teisės nes  nepagrįstai riboja jo kompetenciją. 
Pažymėtina, jog BĮĮ 5 straipsnio 2 dalis nurodo, kad „<..>Savivaldybės biudžetinės įstaigos savininko teises ir pareigas įgyvendina savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui).“ To paties straipsnio 3 dalis nustato, kokias funkcijas atlieka biudžetinės įstaigos savininko teises ir pareigas įgyvendinanti institucija t.y.: 1) tvirtina biudžetinės įstaigos nuostatus; 2) priima į pareigas ir atleidžia iš jų ar nušalina nuo pareigų biudžetinės įstaigos vadovą; 3) skiria ir atšaukia biudžetinės įstaigos stebėtojų tarybos (toliau – stebėtojų taryba) narius, jeigu biudžetinė įstaiga turi stebėtojų tarybą; 4) priima sprendimą dėl biudžetinės įstaigos buveinės pakeitimo; 5) priima sprendimą dėl biudžetinės įstaigos pertvarkymo, reorganizavimo ar likvidavimo; 6) priima sprendimą dėl biudžetinės įstaigos filialo steigimo ir jo veiklos nutraukimo; 7) skiria ir atleidžia likvidatorių arba sudaro likvidacinę komisiją ir nutraukia jos įgaliojimus; 8) sprendžia kitus šiame įstatyme, kituose įstatymuose ir biudžetinės įstaigos nuostatuose jos kompetencijai priskirtus klausimus”. Atsižvelgiant į BĮĮ 5 straipsnio 3 dalies nuostatas, darytina išvada, kad BĮĮ nenumato galimybės Merui nustatyti maksimalų etatų skaičių Kultūros centre. Be kita ko, Tarptautinių žodžių žodyne nurodoma, kad etatas yra laikomas pareigybiniu vienetu, o atsižvelgiant į BĮĮ 11 straipsnio 1 dalies 4 punkto nuostatas, kurios nurodo, kad biudžetinės įstaigos vadovas nustato biudžetinės įstaigos struktūrą ir darbuotojų pareigybių sąrašą, darytina išvada, kad pareigybių skaičių biudžetinės įstaigos vadovas gali nusistatyti savarankiškai.
Be kita ko, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo 4 straipsnio 1 dalis taip pat nurodo, kad „Biudžetinės įstaigos pareigybių skaičių ir pareigybių sąrašą, naudodamasis ekonomikos ir inovacijų ministro patvirtintu Lietuvos profesijų klasifikatoriaus kodu ir pritaikydamas profesijos pavadinimą konkrečiai pareigybei įvardyti, nustato biudžetinės įstaigos vadovas, konsultuodamasis su darbuotojų atstovais.“

Pažymėtina ir tai, kad 2023 m. lapkričio 16 d. buvo priimtas Lietuvos Respublikos vietos savivaldos įstatymo Nr. I-533 6, 15, 18, 21, 25, 27, 29, 33, 34, 38, 39, 43, 55, 60 ir 68 straipsnių pakeitimo įstatymas, jam įsigaliojus nuo  2024 m. sausio 1 d. nebeliko teisės savivaldybės tarybai merui teikimu tvirtinti savivaldybės biudžetinių įstaigų struktūros, darbo užmokesčio fondo, didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus savivaldybės biudžetinėse įstaigose. Atsižvelgiant į Pakeitimo įstatymo nuostatas, taip pat darytina išvada, kad Vietos savivaldos įstatymas nesuteikia teisės merui nustatyti maksimalų etatų skaičių Biure.

Teisės savivaldybės administracijai kištis į kitos biudžetinės įstaigos vidaus administravimą  - Biuro darbo organizavimo pakeitimus/užtikrinti jų atlikimą nei VSĮ 33 straipsnis nei BĮĮ nenumato. 



2.	 Analogiškai dėl  1 pastaboje nurodytų argumentų Nuostatų projekto 19.5 punktas, nustatantis, kad biuro teisė suderinus su savininku, skelbti konkursus, susijusius su Biuro veikla, neatitinka BSĮ ir VSĮ bei riboja įstaigos vadovo kompetenciją,  be to, neaišku, apie kokius konkursus kalbama (priėmimo į darbą, turto nuomos, viešųjų pirkimų ar pan.), tuo pačiu šis punktas neatitinka ir Nuostatų 19.6 punkto, suteikiančio teisę biurui sudaryti su Biuro veikla susijusias sutartis.  

3.	Atkreiptinas dėmesys, kad Nuostatų  27 punkte yra numatytas biuro direktoriaus atšaukimas nors 13.1 punkte atšaukimas neminimas, būtina juos suderinti.  Be kita ko, 27 punkte nurodoma, kad direktorius gali būti atšaukiamas iš pareigų, jei jis praranda nepriekaištingą reputaciją ar kitaip prarandamas pasitikėjimas juo, tačiau neaišku, apie kokią (VTĮ, SAM įsakyme nustatytą) nepriekaištingą reputaciją kalbama. Reikėtų tikslinti/pildyti.

Taip pat siūlytina Nuostatuose nustatyti ir Biuro vadovo atšaukimo tvarką, nes Darbo kodekso 104 str. 1 dalis numato darbo sutarties su juridinio asmens vadovu pasibaigimą atšaukus vadovą steigimo dokumentuose nustatyta tvarka  (siūlytina papildyti nuostatomis dėl  pranešimo apie atšaukimą, vadovo galimybės pateikti paaiškinimus terminų bei jų pateikimo tvarkos ir būdų ir kita). 

Atkreipiame Jūsų dėmesį, kad  viešojoje teisėje taikomi įstatymo viršenybės ir teisinio apibrėžtumo principai lemia tai, kad visi viešojo administravimo subjektai turi tik tokius įgaliojimus, kurie jiems suteikti konkrečiomis teisės aktų normomis ir svarbu, kad institucijos, vykdydamos įstatymais joms priskirtą veiklą, veiktų   tik   taip,   kaip   numato   teisės   aktai.   Pagal   viešojoje   teisėje   įtvirtintą   principą,   viešojo administravimo subjektams viskas, kas tiesiogiai neleista įstatymo, yra uždrausta.

Atsižvelgiant į tai, kas pateikta aukščiau, siūlome Sprendimo projektą bei juo tvirtinamus Biuro Nuostatus tikslinti, kad jie atitiktų šiuo metu galiojantį teisinį reglamentavimą.

